題贈鄭祕書徵君石溝溪隱居
作者：白居易
朝代：唐

paragraphs: 鄭君得自然，虛白生心胸。
吸彼沆瀣精，凝爲冰雪容。
大君貞元初，求賢致時雍。
蒲輪入翠微，迎下天台峰。
赤城別松喬，黃閤交夔龍。
俛仰受三命，從容辭九重。
出籠鶴翩翩，歸林鳳雝雝。
在火辨良玉，經霜識貞松。
新居寄楚山，山碧溪溶溶。
丹竈燒煙煴，黃精花丰茸。
蕙帳夜琴澹，桂尊春酒濃。
時人不到處，苔石無塵蹤。
我今何爲者，趨世身龍鍾。
不向林壑訪，無由朝市逢。
終當解塵纓，卜築來相從。